Covid-19 eis gedugte speurderBrig. Dick de Waal is Vrydag aan Covid-19 oorlede. (Foto: Dick de Waal/ Facebook) Die gedugte speurder wat die berugte Griekwastad-moorde en nou ook die moord op die hoteleienaar in Pofadder ondersoek het, is Vrydag aan Covid-19 dood. Brig. Dick de Waal was hoof van die Valke in Kimberley en is twee weke gelede in die hospitaal opgeneem nadat hy met Covid-19 gediagnoseer is. Hy het Vrydag die stryd teen dié siekte verloor. De Waal het die afgelope 35 jaar in die Suid-Afrikaanse polisie gedien. Hy is vir die eerste keer werklik in die kollig geplaas met die ondersoek na die Griekwastad-moorde in 2012, toe die 15-jarige Don Steenkamp sy gesin wreed vermoor het op hul plaas buite dié Noord-Kaapse dorp. Die Suid-Afrikaanse Hollywood-akteur Arnold Vosloo het De Waal later in die film Griekwastad vertolk. Sy vrou, genl.maj Henriette de Waal, dien tans as waarnemende polisiekommissaris van die Noord-Kaap. Huldeblyke het die afgelope dae op De Waal se Facebook-blad ingestroom. “Ek is stomgeslaan deur die dood van Dick de Waal weens Covid-19. … Hy was ŉ wonderlike mens wat ŉ groot verskil as polisieman gemaak het en sal ŉ groot leemte in sy gemeenskap laat. Ons het ŉ lang pad saamgeloop met die Griekwastad-saak en ek sal vir ewig dankbaar wees vir sy vriendskap,” het die voormalige joernalis en skrywer van die boek Die Griekwastad-moorde, Jacques Steenkamp, geskryf. “Wat ŉ skok om te verneem van Dick de Waal se afsterwe. Ons innige simpatie aan sy vrou, kinders en familie. Dit was ŉ eer vir Jan Smit om saam met hom te kon werk,” skryf Tersia Smit. Kol. Mashay Gamieldien, provinsiale woordvoerder van die polisie in die Noord-Kaap, het namens die polisie sy hartseer oor De Waal se afsterwe uitgespreek en medelye aan De Waal se gesin, in besonder aan sy vrou, betoon.